ประกาศคณะกรรมการกำกับตลาดทุน

ที่ ทจ. 75/2564

###### เรื่อง การปฏิบัติหน้าที่ของบริษัทภายหลังการเสนอขายหุ้นที่ออกใหม่ เพื่อการเป็นบริษัทจดทะเบียนในตลาดหลักทรัพย์ไลฟ์เอ็กซ์เช้นจ์

\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 16/6 วรรคสอง (1) มาตรา 89/1 มาตรา 89/12 วรรคหนึ่ง (3) (ข) (4) และวรรคสอง มาตรา 89/13 มาตรา 89/27 และมาตรา 89/29 วรรคหนึ่งและวรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 56 วรรคสอง  
และวรรคสาม แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 5) พ.ศ. 2559 คณะกรรมการกำกับตลาดทุนออกประกาศไว้ดังต่อไปนี้

ข้อ 1 ประกาศนี้ให้ใช้บังคับตั้งแต่วันที่ 16 มกราคม พ.ศ. 2565 เป็นต้นไป

ข้อ 2 ในประกาศนี้

“บริษัทจดทะเบียน” หมายความว่า บริษัทมหาชนจำกัดที่มีหุ้นเป็นหลักทรัพย์  
จดทะเบียนในตลาดหลักทรัพย์แห่งประเทศไทย ซึ่งตลาดหลักทรัพย์แห่งประเทศไทยกำหนดให้มีการซื้อขายหุ้นของบริษัทในตลาดหลักทรัพย์ไลฟ์เอ็กซ์เช้นจ์  
 “ผู้สอบบัญชี” หมายความว่า ผู้สอบบัญชีที่ได้รับความเห็นชอบจากสำนักงาน  
 “ส่วนได้เสีย” หมายความว่า การได้รับประโยชน์หรือเสียประโยชน์ทั้งทางตรงหรือทางอ้อมจากการตกลงเข้าทำรายการของบริษัทหรือบริษัทย่อย

หมวด 1

บททั่วไป

ข้อ 3 ประกาศนี้ให้ใช้บังคับกับบริษัทมหาชนจำกัดที่มีลักษณะอย่างใดอย่างหนึ่งดังต่อไปนี้  
 (1) บริษัทมหาชนจำกัดที่ได้รับอนุญาตให้เสนอขายหุ้นตามประกาศคณะกรรมการกำกับตลาดทุนว่าด้วยการเสนอขายหุ้นที่ออกใหม่โดยบริษัทมหาชนจำกัดเพื่อการเป็นบริษัทจดทะเบียนในตลาดหลักทรัพย์ไลฟ์เอ็กซ์เช้นจ์ และการเสนอขายหลักทรัพย์ของบริษัทจดทะเบียนในตลาดหลักทรัพย์ไลฟ์เอ็กซ์เช้นจ์

(2) บริษัทจดทะเบียน

ข้อ 4 การแจ้ง การยื่น การรับรอง การส่งข้อมูลหรือเอกสาร หรือการดำเนินการอื่นใด  
ในลักษณะเดียวกันต่อสำนักงานตามประกาศนี้ หากมิได้กำหนดไว้โดยเฉพาะเป็นประการอื่น   
ให้เป็นไปตามวิธีการที่กำหนดไว้บนเว็บไซต์ของสำนักงาน

หมวด 2

การจัดทำและเปิดเผยข้อมูลเกี่ยวกับฐานะการเงิน  
และผลการดำเนินงาน

ข้อ 5 การจัดทำและเปิดเผยข้อมูลเกี่ยวกับฐานะการเงินและผลการดำเนินงาน   
ให้เป็นไปตามหลักเกณฑ์ตามประกาศคณะกรรมการกำกับตลาดทุนว่าด้วยหลักเกณฑ์ เงื่อนไข และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์ โดยอนุโลม ทั้งนี้ เท่าที่ไม่ขัดหรือแย้งกับข้อกำหนดตามประกาศนี้

ข้อ 6 ให้บริษัทมีหน้าที่จัดทำและส่งรายงานที่แสดงฐานะการเงินและผลการดำเนินงานตามหมวดนี้ เว้นแต่มีเหตุที่ทำให้บริษัทดังกล่าวสิ้นสุดหน้าที่ตามที่กำหนดในข้อ 10

หน้าที่การจัดทำและส่งรายงานตามวรรคหนึ่ง ให้เริ่มเมื่อแบบแสดงรายการข้อมูล  
การเสนอขายหุ้นที่ยื่นต่อสำนักงานมีผลใช้บังคับแล้ว ทั้งนี้ ในกรณีที่เป็นการจัดทำและส่งงบการเงิน   
ให้บริษัทจัดทำและส่งงบการเงินตั้งแต่งวดถัดจากงบการเงินที่ปรากฏในแบบแสดงรายการข้อมูลดังกล่าว

ข้อ 7 รายงานที่แสดงฐานะการเงินและผลการดำเนินงาน ได้แก่ ประเภทข้อมูลดังต่อไปนี้  
 (1) งบการเงินประจำงวด 6 เดือนแรกของปีบัญชีที่ผู้สอบบัญชีได้สอบทานแล้ว  
 (2) งบการเงินประจำรอบปีบัญชีที่ผู้สอบบัญชีตรวจสอบและแสดงความเห็นแล้ว (3) การวิเคราะห์และคำอธิบายของฝ่ายจัดการ (Management Discussion and Analysis)   
 (4) แบบแสดงรายการข้อมูลประจำปีและรายงานประจำปี โดยมีข้อมูลอย่างน้อย  
ตามแบบ 56-1 SME One Report ท้ายประกาศนี้

ข้อ 8 การส่งรายงานที่แสดงฐานะการเงินและผลการดำเนินงานตามข้อ 7 ให้เป็นไปตามระยะเวลาและเงื่อนไขการส่งดังต่อไปนี้

|  |  |
| --- | --- |
| **ประเภทข้อมูล** | **ระยะเวลาและเงื่อนไขการส่ง** |
| 1. งบการเงินประจำงวด 6 เดือนแรกของปีบัญชี | ภายใน 90 วันนับแต่วันสิ้นสุดรอบระยะเวลาบัญชี |
| 1. งบการเงินประจำรอบปีบัญชี |
| 1. การวิเคราะห์และคำอธิบายของฝ่ายจัดการ | ภายใน 90 วันนับแต่วันสิ้นสุดรอบระยะเวลาบัญชี  โดยให้ส่งพร้อมกับการส่งงบการเงินตาม (1) และ (2) |
| 1. แบบแสดงรายการข้อมูลประจำปีและรายงานประจำปี (แบบ 56-1 SME One Report) | ภายใน 4 เดือนนับแต่วันสิ้นสุดรอบระยะเวลาบัญชี |

ให้บริษัทจดทะเบียน จัดส่งรายงานที่แสดงฐานะการเงินและผลการดำเนินงานตามวรรคหนึ่งในรูปแบบข้อมูลอิเล็กทรอนิกส์ผ่านระบบการรับส่งข้อมูลของตลาดหลักทรัพย์แห่งประเทศไทย ตามแนวทางที่ตลาดหลักทรัพย์แห่งประเทศไทยกำหนด โดยให้ถือว่าการส่งข้อมูลผ่านระบบข้างต้น  
เป็นการส่งรายงานต่อสำนักงานตามประกาศนี้

ข้อ 9 ในกรณีที่บริษัทมีหน้าที่ยื่นแบบแสดงรายการข้อมูลประจำปี หรือรายงานประจำปี ตามประกาศคณะกรรมการกำกับตลาดทุนว่าด้วยหลักเกณฑ์ เงื่อนไข และวิธีการรายงาน  
การเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์ ให้เป็นไป  
ตามหลักเกณฑ์ดังต่อไปนี้   
 (1) กรณีที่บริษัทยื่นแบบ 56-1 One Report ตามประกาศดังกล่าว โดยผนวกรายการตามแบบ 56-1 SME One Report ซึ่งเป็นรายการที่ไม่ซ้ำกันรวมไว้ในแบบที่ยื่นต่อสำนักงานแล้ว   
ให้ถือว่าบริษัทดังกล่าวได้ส่งแบบแสดงรายการข้อมูลประจำปีและรายงานประจำปีตามหมวดนี้  
ต่อสำนักงานแล้ว  
 (2) กรณีที่บริษัทยื่นแบบแสดงรายการข้อมูลอื่น (นอกจากแบบ 56-1 One Report) และรายงานประจำปีตามประกาศดังกล่าว โดยผนวกรายการในแบบ 56-1 SME One Report   
ซึ่งเป็นรายการที่ไม่ซ้ำกันรวมไว้ในแบบแสดงรายการและรายงานประจำปีที่ยื่นต่อสำนักงานแล้ว   
ภายในระยะเวลาตามที่ประกาศดังกล่าวกำหนด หรือระยะเวลาตามข้อ 8 แล้วแต่ว่าระยะเวลาใดสั้นกว่า   
ให้ถือว่าบริษัทดังกล่าวได้ส่งแบบแสดงรายการข้อมูลประจำปีและรายงานประจำปีตามหมวดนี้ต่อสำนักงานแล้ว  
 การผนวกรายการตามวรรคหนึ่ง ให้บริษัทแจ้งให้สำนักงานทราบในเวลาที่ยื่นข้อมูลด้วย

ข้อ 10 ให้บริษัทสิ้นสุดหน้าที่การจัดทำและส่งรายงานที่แสดงฐานะการเงินและ  
ผลการดำเนินงานตามหมวดนี้ เมื่อเกิดกรณีใดกรณีหนึ่งดังต่อไปนี้

(1) มีการชำระบัญชีเพื่อเลิกกิจการ

(2) อยู่ระหว่างถูกพิทักษ์ทรัพย์เด็ดขาด

(3) บริษัทไม่ได้ขายหุ้นที่ออกใหม่ภายในระยะเวลาที่สำนักงานอนุญาต หรือ

บริษัทยกเลิกการเสนอขายหลักทรัพย์ตามที่ระบุในหนังสือชี้ชวน

(4) บริษัทเพิกถอนหุ้นออกจากการเป็นหลักทรัพย์จดทะเบียนในตลาดหลักทรัพย์

แห่งประเทศไทยโดยความสมัครใจ และเป็นไปตามหลักเกณฑ์ข้อใดข้อหนึ่งดังนี้   
 (ก) ภายหลังการทำคำเสนอซื้อหุ้นทั้งหมดตามข้อบังคับของตลาดหลักทรัพย์  
แห่งประเทศไทยว่าด้วยการเพิกถอนหลักทรัพย์จดทะเบียนในไลฟ์เอ็กซ์เช้นจ์แล้ว ปรากฏว่า  
มีผู้ถือหุ้นรายอื่นซึ่งมิใช่ผู้ทำคำเสนอซื้อ บุคคลที่กระทำการร่วมกับผู้ทำคำเสนอซื้อ (concert party)   
และบุคคลตามมาตรา 258 ของบุคคลเหล่านั้น ถือหุ้นรวมกันไม่เกินร้อยละ 5 ของจำนวนสิทธิออกเสียงทั้งหมดของบริษัท  
 (ข) ได้รับความยินยอมเป็นหนังสือจากผู้ถือหุ้นทุกรายว่าไม่ประสงค์จะได้รับข้อมูล  
ตามประกาศนี้  
 (ค) คณะกรรมการบริษัทมีมติให้มีการรับซื้อหุ้นจากผู้ถือหุ้นเป็นการทั่วไป และ  
มีการดำเนินการตามที่กำหนดในข้อ 11 แล้ว

(5) บริษัทพ้นจากการเป็นบริษัทจดทะเบียน และมีลักษณะใดลักษณะหนึ่งดังนี้  
 (ก) ถูกศาลสั่งพิทักษ์ทรัพย์เด็ดขาด  
 (ข) เป็นสถาบันการเงินที่ถูกระงับการดำเนินกิจการตามคำสั่งของเจ้าพนักงานหรือหน่วยงานที่มีอำนาจหน้าที่ตามกฎหมาย  
 (ค) บริษัทเป็นไปตามหลักเกณฑ์ใดหลักเกณฑ์หนึ่งดังนี้

1. มีจำนวนผู้ถือหุ้นรวมกันไม่เกิน 100 ราย

2. คณะกรรมการบริษัทมีมติให้มีการรับซื้อหุ้นจากผู้ถือหุ้นเป็นการทั่วไป และมีการดำเนินการตามที่กำหนดในข้อ 11 แล้ว

(ง) บริษัทได้รับความยินยอมเป็นหนังสือจากผู้ถือหลักทรัพย์ทุกรายว่าไม่ประสงค์  
จะได้รับข้อมูลตามประกาศนี้

ข้อ 11 ในการรับซื้อหุ้นจากผู้ถือหุ้นเป็นการทั่วไปตามข้อ 10(4) (ค) และ (5) (ค) 2. บริษัทและผู้รับซื้อหุ้นต้องเปิดเผยวัตถุประสงค์ในการรับซื้อหลักทรัพย์และข้อความที่แสดงว่าภายหลังการรับซื้อหุ้น บริษัทจะสิ้นสุดหน้าที่จัดทำและส่งรายงานที่แสดงฐานะการเงินและผลการดำเนินงาน  
ของบริษัทต่อสำนักงาน ทั้งนี้ ผู้รับซื้อหลักทรัพย์ต้องดำเนินการเกี่ยวกับการรับซื้อให้เป็นไปตามหลักเกณฑ์ที่สำนักงานประกาศกำหนด

การประกาศกำหนดหลักเกณฑ์ของสำนักงานตามวรรคหนึ่ง ให้คำนึงถึงความเหมาะสมและความเพียงพอของข้อมูลประกอบการตัดสินใจของผู้ถือหลักทรัพย์และมาตรการที่คุ้มครอง

ผู้ถือหลักทรัพย์เป็นสำคัญ

ข้อ 12 ให้บริษัทแจ้งเหตุที่ทำให้หน้าที่จัดทำและส่งรายงานที่แสดงฐานะการเงิน  
และผลการดำเนินงานของบริษัทสิ้นสุดลงตามข้อ 10 ต่อสำนักงานก่อนถึงกำหนดเวลาส่งรายงานดังกล่าว

หมวด 3

การทำรายการที่เกี่ยวโยงกัน

ข้อ 13 การทำธุรกรรมระหว่างบริษัทหรือบริษัทย่อยกับบุคคลที่เกี่ยวโยงกันตามภาคผนวก 1 ท้ายประกาศนี้ ให้ถือเป็นการทำรายการที่เกี่ยวโยงกัน แต่ทั้งนี้ ไม่รวมถึงการทำธุรกรรม  
ที่มีลักษณะตามข้อยกเว้นในประกาศดังต่อไปนี้ โดยอนุโลม

(1) ประกาศคณะกรรมการกำกับตลาดทุนว่าด้วยหลักเกณฑ์ในการทำรายการ

ที่เกี่ยวโยงกัน

(2) ประกาศคณะกรรมการตลาดหลักทรัพย์แห่งประเทศไทยว่าด้วยการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน

ข้อ 14 รายการที่เกี่ยวโยงกันซึ่งอยู่ภายใต้บังคับของหมวดนี้ ได้แก่ รายการที่มีมูลค่ารายการดังต่อไปนี้

ร้อยละ 3 ของมูลค่าสินทรัพย์สุทธิของบริษัท

มูลค่ารายการ > หรือ แล้วแต่จำนวนใดจะสูงกว่า

1 ล้านบาท

ข้อ 15 การคำนวณมูลค่าของรายการที่เกี่ยวโยงกัน ให้เป็นไปตามภาคผนวก 2   
ท้ายประกาศนี้

ข้อ 16 ในพิจารณาการคำนวณมูลค่าของรายการที่เกี่ยวโยงกันตามภาคผนวก 2   
ให้สำนักงานมีอำนาจดังต่อไปนี้

(1) ให้บริษัทใช้ตัวเลขตามงบการเงินของบริษัทที่ได้มีการปรับปรุงตัวเลขด้วยรายการ  
ที่เกิดขึ้นหลังวันที่ระบุในงบการเงินจนถึงวันที่มีการตกลงเข้าทำรายการที่เกี่ยวโยงกัน ซึ่งผู้สอบบัญชีของบริษัทได้สอบทานตัวเลขดังกล่าวแล้ว  
 (2) เปลี่ยนแปลงมูลค่ารายการหรือมูลค่าสินทรัพย์สุทธิ โดยสำนักงานอาจนับหรือไม่นับมูลค่าของรายการบางรายการตามงบการเงินเป็นมูลค่าที่ใช้ในการเปรียบเทียบได้ เมื่อปรากฏกรณีใดกรณีหนึ่ง  
ดังนี้  
  
 (ก) บริษัทหรือบริษัทย่อยมีสินทรัพย์ที่ไม่มีตัวตนมีจำนวนเป็นนัยสำคัญ   
 (ข) งบการเงินที่ใช้ในการพิจารณามูลค่าของรายการที่เกี่ยวโยงกันมิได้แสดงถึง  
มูลค่าที่แท้จริงของธุรกิจของบริษัทหรือบริษัทย่อยเนื่องจากลักษณะพิเศษของธุรกิจนั้น  
 (ค) ผู้สอบบัญชีของบริษัทหรือบริษัทย่อยไม่แสดงความเห็นต่อการจัดทำ  
งบการเงิน หรือแสดงความเห็นอย่างมีเงื่อนไขในรายการบัญชีในงบการเงิน  
 (3) พิจารณานับรวมรายการที่เกี่ยวโยงกันหลายรายการเป็นรายการเดียวกัน   
หากปรากฏว่ารายการดังกล่าวทำขึ้นโดยมีเจตนาแยกเป็นหลายรายการเพื่อหลีกเลี่ยงการปฏิบัติตามความในหมวดนี้

ข้อ 17 ก่อนการทำรายการที่เกี่ยวโยงกัน บริษัทต้องได้รับอนุมัติจากที่ประชุมผู้ถือหุ้นด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียง โดยไม่นับส่วนของผู้ถือหุ้นที่มีส่วนได้เสีย  
 เพื่อประโยชน์ในการปฏิบัติตามวรรคหนึ่ง  
 “การทำรายการ” หมายความว่า การเข้าไปหรือตกลงใจเข้าทำสัญญา หรือ  
ทำความตกลงใด ๆ ไม่ว่าโดยทางตรงหรือทางอ้อม เพื่อก่อให้เกิดการได้มาหรือจำหน่ายไปซึ่งสินทรัพย์   
การให้เช่า หรือเช่าสินทรัพย์ การให้หรือรับบริการ การให้หรือรับความช่วยเหลือทางการเงิน หรือ  
การออกหลักทรัพย์ใหม่ รวมทั้งเพื่อก่อให้เกิดสิทธิหรือการสละสิทธิในการกระทำดังกล่าว  
 “การให้หรือรับความช่วยเหลือทางการเงิน” หมายความว่า การให้หรือการรับ  
ความช่วยเหลือทางการเงินด้วยการรับหรือให้กู้ยืม ค้ำประกัน การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน

ข้อ 18 ในการประชุมผู้ถือหุ้นเพื่อขออนุมัติการทำรายการที่เกี่ยวโยงกัน ให้บริษัทดำเนินการดังต่อไปนี้  
 (1) จัดส่งหนังสือนัดประชุมผู้ถือหุ้นล่วงหน้าอย่างน้อย 14 วันก่อนวันประชุม  
 (2) หนังสือนัดประชุมที่จัดส่งให้แก่ผู้ถือหุ้นต้องมีข้อมูลอันเป็นสาระสำคัญต่อการตัดสินใจของผู้ถือหุ้น และอย่างน้อยต้องมีรายการขั้นต่ำดังนี้   
 (ก) วันที่ทำรายการ   
 (ข) วัตถุประสงค์การทำรายการ  
 (ค) ลักษณะทั่วไปของรายการ รายละเอียดธุรกรรม มูลค่ารวมสิ่งตอบแทน   
การชำระราคา การคำนวณมูลค่ารายการ เหตุผลและความจำเป็นของการทำรายการ และแหล่งเงินทุน เป็นต้น   
 (ง) รายละเอียดเกี่ยวกับบุคคลที่เกี่ยวโยง เช่น ความสัมพันธ์กับบริษัท และ  
ส่วนได้เสีย เป็นต้น   
 (จ) ความเห็นของคณะกรรมการบริษัทในการทำรายการ

หมวด 4

การทำรายการที่มีนัยสำคัญต่อบริษัท

ข้อ 19 การทำรายการที่มีนัยสำคัญตามหมวดนี้ ได้แก่ การเข้าไปหรือตกลงใจเข้าทำสัญญา ทำความตกลงหรือทำความเข้าใจใด ๆ ไม่ว่าโดยทางตรงหรือทางอ้อม เพื่อการใดการหนึ่งดังต่อไปนี้  
 (1) การก่อให้เกิดการได้มาหรือจำหน่ายไปซึ่งสินทรัพย์   
 (2) การก่อให้เกิดสิทธิหรือการสละสิทธิในการได้มาหรือจำหน่ายไปซึ่งสินทรัพย์  
 (3) การได้มาหรือโอนไปซึ่งสิทธิในการครอบครองสินทรัพย์ในระยะยาว   
 (4) การลงทุนหรือยกเลิกการลงทุน  
 รายการที่มีนัยสำคัญตามวรรคหนึ่ง ไม่ให้รวมถึงธุรกรรมที่เป็นการประกอบธุรกิจโดยทั่วไปของบริษัท ซึ่งคณะกรรมการบริษัทได้มีการพิจารณาอนุมัติแนวทางในการพิจารณา  
เรื่องดังกล่าวไว้

ข้อ 20 รายการที่มีนัยสำคัญซึ่งอยู่ภายใต้บังคับของหมวดนี้ ได้แก่ รายการที่มีมูลค่ารายการดังต่อไปนี้

มูลค่ารายการ > ร้อยละ 50 ของสินทรัพย์รวมของบริษัท

ข้อ 21 การคำนวณมูลค่าของรายการที่มีนัยสำคัญต่อบริษัท ให้เป็นไปตามภาคผนวก 2 ท้ายประกาศนี้

ข้อ 22 ในพิจารณาการคำนวณมูลค่าของรายการที่มีนัยสำคัญ ให้สำนักงานมีอำนาจดังต่อไปนี้  
 (1) เปลี่ยนแปลงมูลค่ารายการ โดยสำนักงานอาจนับหรือไม่นับมูลค่าของรายการบางรายการตามงบการเงินเป็นมูลค่าที่ใช้ในการเปรียบเทียบได้ เมื่อปรากฏกรณีใดกรณีหนึ่งดังนี้  
 (ก) บริษัทหรือบริษัทย่อยมีสินทรัพย์ที่ไม่มีตัวตนมีจำนวนเป็นนัยสำคัญ  
 (ข) งบการเงินที่ใช้ในการพิจารณามูลค่าของรายการที่มีนัยสำคัญมิได้แสดง  
ถึงมูลค่าที่แท้จริงของธุรกิจของบริษัทหรือบริษัทย่อยเนื่องจากลักษณะพิเศษของธุรกิจนั้น  
 (ค) ผู้สอบบัญชีของบริษัทหรือบริษัทย่อยไม่แสดงความเห็นต่อการจัดทำ  
งบการเงิน หรือแสดงความเห็นอย่างมีเงื่อนไขในรายการบัญชีในงบการเงิน  
 (2) พิจารณานับรวมรายการที่มีนัยสำคัญหลายรายการเป็นรายการเดียวกัน   
หากปรากฏว่ารายการดังกล่าวทำขึ้นโดยมีเจตนาแยกเป็นหลายรายการเพื่อหลีกเลี่ยงการปฏิบัติตามความในหมวดนี้

ข้อ 23 ก่อนการทำรายการที่มีนัยสำคัญ บริษัทต้องได้รับอนุมัติจากที่ประชุมผู้ถือหุ้นด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียง โดยไม่นับส่วนของผู้ถือหุ้นที่มีส่วนได้เสีย

ข้อ 24 ในการประชุมผู้ถือหุ้นเพื่อขออนุมัติการทำรายการที่มีนัยสำคัญ ให้บริษัทดำเนินการดังต่อไปนี้  
 (1) จัดส่งหนังสือนัดประชุมผู้ถือหุ้นล่วงหน้าอย่างน้อย 14 วันก่อนวันประชุม  
 (2) หนังสือนัดประชุมที่จัดส่งให้แก่ผู้ถือหุ้นต้องมีข้อมูลอันเป็นสาระสำคัญต่อการตัดสินใจของผู้ถือหุ้น และอย่างน้อยต้องมีรายการขั้นต่ำดังนี้   
 (ก) วันที่ทำรายการ   
 (ข) คู่กรณีและความสัมพันธ์   
 (ค) วัตถุประสงค์การทำรายการ   
 (ง) ลักษณะทั่วไปของรายการ รายละเอียดสินทรัพย์ที่มีการได้มาหรือจำหน่ายไป มูลค่ารวมสิ่งตอบแทน การชำระราคา การคำนวณมูลค่ารายการ เหตุผลและความจำเป็นของ  
การทำรายการ และแหล่งเงินทุน  
 (จ) ความเห็นของคณะกรรมการบริษัทในการทำรายการ

ประกาศ ณ วันที่ 29 ธันวาคม พ.ศ. 2564

(นางสาวรื่นวดี สุวรรณมงคล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์  
 ประธานกรรมการ  
 คณะกรรมการกำกับตลาดทุน